b'\n_START_ARTICLE_\nSavolaismurteet\n_START_PARAGRAPH_\nSavolaismurteet ovat suomen kielen it\xc3\xa4murteita, joiden alue on niiden nimest\xc3\xa4 huolimatta paljon laajempi kuin pelkk\xc3\xa4 Savo: se k\xc3\xa4sitt\xc3\xa4\xc3\xa4 my\xc3\xb6s l\xc3\xa4hes koko Keski-Suomen, Pohjois-Karjalan, Kainuun, Etel\xc3\xa4-Pohjanmaan it\xc3\xa4isimpi\xc3\xa4 pit\xc3\xa4ji\xc3\xa4 sek\xc3\xa4 p\xc3\xa4\xc3\xa4osan Koillismaasta.\n_START_SECTION_\nKirjallisuus\n_START_PARAGRAPH_\nSavolaismurretta kirjallisessa tuotannossaan k\xc3\xa4ytt\xc3\xa4neisiin kirjailijoihin on kuulunut muiden muassa Kalle V\xc3\xa4\xc3\xa4n\xc3\xa4nen.\n_START_SECTION_\nSarjakuvat\n_START_PARAGRAPH_\nSarjakuvassa savolaismurteita on k\xc3\xa4ytetty muiden muassa Jorma "Jope" Pitk\xc3\xa4nen sarjakuvassa N\xc3\xa4kym\xc3\xa4t\xc3\xb6n Vi\xc3\xa4n\xc3\xa4nen.\n_START_SECTION_\nElokuvat\n_START_PARAGRAPH_\nUseissa elokuvissa on kuultu savon murretta. Tunnettu savolaismurteen k\xc3\xa4ytt\xc3\xa4j\xc3\xa4 on n\xc3\xa4yttelij\xc3\xa4 Esa Pakarinen, jonka savolaismurretta puhuviin hahmoihin kuluu muiden muassa Severi Suhonen. Jopa itse Pekka Puup\xc3\xa4\xc3\xa4 puhui savon murretta ensimm\xc3\xa4isest\xc3\xa4 elokuvasta l\xc3\xa4htien 1953, kun h\xc3\xa4nt\xc3\xa4 esitti Esa Pakarinen. Muita t\xc3\xa4llaisia elokuvia on mm. Napapiirin sankarit.\n_START_SECTION_\nMusiikki\n_START_PARAGRAPH_\nSavolaismurteeita on Suomessa k\xc3\xa4ytetty sek\xc3\xa4 taide- ett\xc3\xa4 kevyess\xc3\xa4 musiikissa. Taidemusiikista tunnetaan Aaro Jalkasen alkujaan virolaisen kuorolaulun s\xc3\xa4velm\xc3\xa4\xc3\xa4n kirjoittama "Kallavesj". Kevyess\xc3\xa4 musiikissa Savolaismurretta ovat k\xc3\xa4ytt\xc3\xa4neet  muiden muassa s\xc3\xa4velt\xc3\xa4j\xc3\xa4 ja sanoittaja Eino Kettunen, jonka tunnettuja savolaismurteella sanoitettuja kappaleita ovat muiden muassa Joensuun Elli ja 2000-luvulla my\xc3\xb6s internet-ilmi\xc3\xb6n\xc3\xa4 tunnetuksi tullut  Ievan polkka, sek\xc3\xa4 n\xc3\xa4yttelij\xc3\xa4 Esa Pakarinen, jonka esitt\xc3\xa4miin tunnettuihin kappaleisiin kuluu muiden muassa Lent\xc3\xa4v\xc3\xa4 kalakukko, 1900-luvun loppuvuosikymmenin\xc3\xa4 savolaismurretta on k\xc3\xa4ytt\xc3\xa4nyt lauluissaan laulaja-lauluntekij\xc3\xa4 Jaakko Teppo. Huumorimusiikkia savolaismurteella ovat esitt\xc3\xa4neet my\xc3\xb6s huumoriryhm\xc3\xa4 Halavatun papat, ja sen johtohahmo Jamppa K\xc3\xa4\xc3\xa4ri\xc3\xa4inen. Vuonna 2006 ensimm\xc3\xa4isen pitk\xc3\xa4soittonsa julkaisi Verjnuarmu, joka omien sanojensa mukaan "yhist\xc3\xa4\xc3\xa4 mussiikissaan savon ylen kaaniin murteen raskaaseen tuomijop\xc3\xa4ev\xc3\xa4n soetantaan".\n_START_SECTION_\nTieteen kielen\xc3\xa4\n_START_PARAGRAPH_\nVuonna 2013 Helsingin yliopistossa hyv\xc3\xa4ksyttiin ensimm\xc3\xa4ist\xc3\xa4 kertaa kokonaan savolaismurteella kirjoitettu kandidaatintutkielma. Jani Koskisen it\xc3\xa4isiin savolaismurteisiin kuuluvalla Keski-Karjalan seudun murteella kirjoitetun "tutkiilman" aihe on saamelaiskielten vaikutus skandinaavisiin kieliin. Omien sanojensa mukaan Koskinen halusi tutkielmansa kielivalinnalla osoittaa, ett\xc3\xa4 "suomen kirjakielj ei ou mill\xc3\xa4\xc3\xa4n laila paremppoo tahe oikkiimppoo kielt\xc3\xa4 kunj mikk\xc3\xa4\xc3\xa4n murre, ja mik\xc3\xa4 tahhaa murre soppii mihen tahhaa k\xc3\xa4ytt\xc3\xb6yhteytteen." Vuonna 2018 Helsingin yliopistossa hyv\xc3\xa4ksyttiin Koskisen niin ik\xc3\xa4\xc3\xa4n savolaismurteella kirjoittama pro gradu -tutkielma.'